अस्पताल के दो इमरजेंसी वार्डों में घायलों का इलाज चल रहा है. लाडवा गांव के भीम आर्मी के एक सदस्य शिवम खेवडिया के अनुसार दोनों वार्डों में भर्ती कम से कम 8 दलितों पर हमले हुए. इन में से एक वार्ड में भर्ती सहारनपुर जिले के हलालपुर गांव के टिंकु कुमार से मुलाकात हुई. उसे कई जगह चोटें आई हैं और सिर पर घाव है. उस ने बताया कि उसे कई टांके लगे हैं. वह मायावती का भाषण सुनने अपने दो दोस्तों के साथ मोटरसाइकिल पर गया था. जब वे वापस लौट रहे थे तब ठाकुरों के लोगों ने उन पर हमला कर दिया. उन्हें अंभेता चंद गांव के पास रोका गया और लाठियों से बुरी तरह मारनेपीटने लगे. वे लोग ‘महाराणा प्रताप की जय’ और ‘वंदेमातरम’ के नारे लगा रहे थे.